კლერის საგრაფო

კლერის საგრაფო (ინგლ. Clare; ირლ. An Clár) — საგრაფო ირლანდიის დასავლეთით. შედის მანსტერის პროვინციაში. დედაქალაქი და უდიდესი ქალაქი — ენისი. მოსახლეობა — 117,196 ადამიანი (2011 წლის აღწერის მონაცემები; მე-19 ადგილი საგრაფოებს შორის). სახელწოდება საგრაფოს სახელწოდება, სავარაუდოდ, არ მომდინარეობს დე კლერების გვარიდან, არამედ სოფელი კლერიდან (დღესდღეობით კლერკასლი), რომლის ირლანდიური სახელი Clár (ფიცრის ხიდი) მოდის ხიდიდან, რომელიც კვეთს მდინარე ფერგუსს. გეოგრაფია ფართობი სლაიგოს საგრაფოს ფართობი არის 3 450 კმ. იგი ამ მაჩვენებლით მეოთხე ადგილზეა მანსტერის პროვინციაში, ხოლო მე-7-ზე (32-დან) ირლანდიაში. საზღვრები კლერის საგრაფო მდებარეობს მდინარე შენონის ჩრდილო-დასავლეთ ნაწილში. იგი ესაზღვრება კონაქტის ერთ და მანსტერის პროვინციის ორ საგრაფოს. მას სამხრეთით ემეზობლება ლიმერიკის, აღმოსავლეთით — ტიპერარის, ხოლო ჩრდილოეთით — გოლუეის საგრაფო. დასავლეთით კი მას ატლანტის ოკეანე აკრავს. ქალაქები ენისი კილკი კილრაში შენონი ფიზიკური გეოგრაფია კლერის საგრაფო მრავალი მხრიდანაა წყლით შემოსაზღვრული. სამხრეთ-აღმოსავლეთით მას მიუყვება ირლანდიის უგრძესი მდინარე შენონი, ხოლო სამხრეთით — მისი ესტუარი. აღმოსავლეთით საგრაფოს საზღვარს ადგენს ლოხ-დერგი, ირლანდიის სიდიდით მესამე ტბა. ჩრდილოეთით მას არტყამს გოლუეის ყურე, დასავლეთით კი — ატლანტის ოკეანე. კლერის საგრაფოში მდებარეობს ბურენი, უნიკალური კარსტული რეგიონი იშვიათი ფლორითა და ფაუნით. ბურენის დასავლეთ ნაწილში, ატლანტის ოკეანის სანაპიროზეა ცნობილი მოჰერის კლიფები. საგრაფოს უმაღლესი წერტილი, მთა მოილუსა (532 მ.) მდებარეობს მის აღმოსავლეთ ნაწილში. კლიმატი დემოგრაფია 2011 წლის აღწერით, კლერის საგრაფოში 117 196 ადამიანი ცხოვრობს. ამ მაჩვენებლით ის მე-19 (32-დან) ადგილზეა კუნძულ ირლანდიაზე და მე-14-ზე ირლანდიის რესპუბლიკაში. მთავარი ურბანული ცენტრებია ენისი, 25 360 მცხოვრებით, და შენონი, 9 673 მოსახლით. საგრაფოს დემოგრაფია ხასიათდება გაახალგაზრდავების ტენდენციით: მოსახლეობის 22 % 14 წელს ქვემოთაა, მაშინ, როდესაც 65 წელზე უფროსი მცხოვრებთა წილი 12 %-ია. შედარებისთვის, იგივე მაჩვენებელი მთელი ქვეყნის მასშტაბით 20% და 11%-ია, შესაბამისად. მოსახლეობაში მამაკაცების წილი (50,5 %) ოდნავ აღემატება ქალების ანალოგიურ მაჩვენებელს (49,5 %). კლერის საგრაფოში მთავარი სალაპარაკო ენა არის ინგლისური. მოსახლეობის 86% არის ირლანდიელი. იმიგრანტების უმეტესობა ჩამოსულია ევროპიდან, ჯამში 7 520 ადამიანი. ასევე, აქ ცხოვრობს 1 124 აფრიკელი და ძალიან მცირე რაოდენობით სხვა ჯგუფის ხალხი. მსოფლიოში დიდია კლერის დიასპორა, რომელიც მე-19 საუკუნის მასობრივი მიგრაციის შემდეგ წარმოიშვა. მთელი მსოფლიოდან მილიონობით ადამიანს წინაპრები კლერის საგრაფოდან ჰყავს. ისინი დღეს ძირითადად ცხოვრობენ ჩრდილოეთ ამერიკაში, დიდ ბრიტანეთში, ავსტრალიაში, სამხრეთ აფრიკაში, ახალ ზელანდიასა და არგენტინაში. დღესდღეობით, დიასპორის მრავალი წარმომადგენელი სტუმრობს კლერის საგრაფოს საკუთარი ფესვების მოსაძებნად. კლერის საგრაფოში მცხოვრებ გვარების უმრავლესობა მომდინარეობს გელური წარმოშობის დალ კაშის ტომიდან. მათ შორის ყველაზე გავრცელებულია: ო'ბრაიენი, ო'დი, მაკმაჰონი, მაკინერნი, მაკნამარა, მაკგარი, მოლონი, ო'გრეიდი, ჰოგანი, კონსიდაინი, გრიფი/გრიფინი და ლინჩი. თუმცა, ზოგიერთი გვარი არის ნორმანული წარმოშობისაც. როგორებიცაა: ბიურკი, დალტონი და კომინი. რელიგია კლერში მკვეთრად დომინანტი რელიგია ქრისტიანობაა. 2006 წლის აღწერით, მოსახლეობის 92%-ზე მეტი საკუთარ თავს ქრისტიანად მიიჩნევდა, აქედან 88% კი კათოლიკე ქრისტიანი იყო. საგრაფოში არის არაერთი სააბატო და მონასტერი. სკატერისა და ბიშოპის კუნძულების და დრამკლიფის მონასტრების ნანგრევები არის უძველესი და თარიღდება მე-6 საუკუნით, ანუ იმ პერიოდით, როდესაც ქრისტიანობა შემოვიდა ირლანდიაში. ყველაზე დიდი რელიგიური უმცირესობა, 2 000-მდე მიმდევრით, კლერის საგრაფოში არის ირლანდიური ეკლესია, რომელიც ანგლიკანური კავშირის ნაწილია. სხვა რელიგიის მიმდევრების წილი ძალიან მცირეა, ასევე ცოტაა მათი რიცხვიც, ვისაც არცერთი რელიგია დაუსახელებია. რესურსები ინტერნეტში Clare County Council დაარქივებული 2016-02-07 საიტზე Wayback Machine. ინგლ. County Clare library ინგლ. Map of Clare დაარქივებული 2007-01-28 საიტზე Wayback Machine. ინგლ. Meaning of Clare placenames (Co. Clare library) ინგლ. General Guide to County Clare დაარქივებული 2009-09-06 საიტზე Wayback Machine. ინგლ. County Clare photo gallery ინგლ. ეაილუის გამოქვაბულის საიტი ინგლ. ბურინის რაიონის საიტი დაარქივებული 2013-09-03 საიტზე Wayback Machine. ინგლ. ეაილუის გამოქვაბულები (Aillwee cave), კლერის საგრაფო დაარქივებული 2010-12-23 საიტზე Wayback Machine. სქოლიო